Diari Oficial de la Generalitat Valenciana


Sumari del DOGV 3194, del 02-03-1998 (1998/1431)

ORDRE de 20 de febrer de 1998, de la Conselleria de Cultura, Educació i Ciència, per la qual es convoca concurs públic per a la concessió de sis beques d'investigació, amb la finalitat de concloure la catalogació dels fons del Museu de Belles Arts de València.
--------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3194

Data del DOGV
:   02-03-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/1431


Data del document
:   20-02-1998

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 20 de febrer de 1998, de la Conselleria de Cultura, Educació i Ciència, per la qual es convoca concurs públic per a la concessió de sis beques d'investigació, amb la finalitat de concloure la catalogació dels fons del Museu de Belles Arts de València. [1998/X1431]
  
La Conselleria de Cultura, Educació i Ciència pretén continuar desplegant una línia d'actuació encaminada al perfeccionament d'investigadors i estudiosos de fons museològics, i orientada al mateix temps a concloure l'elaboració dels catàlegs científics del Museu de Belles Arts de València.
  
Es tracta d'afavorir un mecanisme per a contribuir a la formació de personal científic de museus, i de seleccionar el personal tècnic més adequat per al desplegament d'aquesta labor. La labor requerida de documentació dels fons del Museu de Belles Arts de València necessita uns coneixements tècnics especialitzats i alhora la necessària comprovació d'una experiència en treballs semblants fets anteriorment.
  
Per tot això, i fent ús de les facultats que tinc legalment conferides,
  
ORDENE
  
Article 1
  
Es convoca concurs públic per a la concessió de sis beques d'investigació, amb la finalitat de concloure la catalogació dels fons del Museu de Belles Arts de València, i s'aproven les bases per les quals es regeix aquesta convocatòria i els models d'instància, inclosos com a annexos I i II d'aquesta ordre.
  
Article 2
  
L'import total d'aquestes beques és de nou milions de pessetes (9.000.000 PTA.), pagadores a càrrec de la partida pressupostària 36.29.713.11.1, codi de línia 4.02, del pressupost de la Generalitat Valenciana de l'exercici 1998.
  
DISPOSICIONS FINALS
  
Primera
  
Es delega en la directora general de Promoció Cultural, Museus i Belles Arts la facultat de resoldre la concessió d'aquestes beques, i se l'autoritza perquè dicte les resolucions oportunes per al desplegament i l'execució d'aquesta ordre.
  
Segona
  
Aquesta ordre entrarà en vigor el mateix dia de la publicació en el Diari Oficial de la Generalitat Valenciana.
  
Tercera
  
Contra aquesta ordre, que posa fi a la via administrativa, podrà interposar-se recurs contenciós administratiu, d'acord amb el que disposa l'article 58.3.b de la Llei Reguladora de la Jurisdicció Contenciosa Administrativa de 27 de desembre de 1956, dins del termini de dos mesos a comptar des de l'endemà de la publicació en el Diari Oficial de la Generalitat Valenciana, davant la Sala Contenciosa Administrativa del Tribunal Superior de Justícia de la Comunitat Valenciana, comunicant-ho prèviament a la Conselleria de Cultura, Educació i Ciència, de conformitat amb el que disposa l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 20 de febrer de 1998
  
El conseller de Cultura, Educació i Ciència,
  
FRANCISCO E. CAMPS ORTIZ
  
Annex I
  
Bases de la convocatòria del concurs per a la concessió de sis beques d'investigació, amb la finalitat de concloure la catalogació dels fons del Museu de Belles Arts de València.
  
Primera. Objecte
  
Las beques s'atorguen a fi de concloure la catalogació dels fons del Museu de Belles Arts de València, i, al mateix temps, facilitar als professionals de la investigació la possibilitat d'incrementar i perfeccionar el seus coneixements museològics i museogràfics en participar en labors tècniques i científiques del Museu.
  
Segona. Dotació econòmica
  
La dotació de cada beca serà d'un milió cinc-centes mil pessetes (1.500.000 PTA.), que es pagaran en mensualitats de cent cinquanta mil pessetes cada una, a partir de la concessió i amb el lliurament previ del corresponent certificat d'aprofitament expedit pel director del Museu de Belles Arts de València.
  
Tercera. Requisits dels aspirants
  
Las beques objecte d'aquesta convocatòria s'adjudicaran mitjançant concurs entre els diversos aspirants que complisquen els requisits següents i els acrediten documentalment:
  
1) Tenir la nacionalitat espanyola i residir en l'àmbit de la Comunitat Valenciana.
  
2) Estar en possessió del títol de Llicenciat en Geografia i Història, especialitat Història de l'Art.
  
3) Acreditar haver fet amb anterioritat treballs de catalogació museística.
  
Quarta. Sol·licituds
  
1) Les sol·licituds, que es formalitzaran segons el model d'instància de l'annex II, podran presentar-se en el termini de vint dies naturals a partir de l'endemà de la publicació d'aquesta convocatòria en el Diari Oficial de la Generalitat Valenciana. Si el termini acaba en un dia que, a pesar de no ser festiu, és inhàbil, o dissabte, o els dies 24 i 31 de desembre, o qualsevol altre que reglamentàriament es declare com a tal, es considerarà prorrogat fins el primer dia hàbil següent.
  
2) Les sol·licituds, dirigides a la Conselleria de Cultura, Educació i Ciència, podran presentar-se en el registre general d'aquesta Conselleria, en les direccions territorials de València, Castelló i Alacant, o per qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Aquestes sol·licituds hauran d'incloure:
  
a) Instància, ajustada al model de l'annex II, en què necessàriament hauran de figurar les dades següents: nom i cognoms, DNI, adreça completa, telèfon de contacte i referència a la convocatòria de beca a què s'opta.
  
b) Fotocòpia compulsada de la titulació acadèmica.
  
c) Fotocòpia compulsada del certificat de l'expedient acadèmic.
  
d) Currículum del sol·licitant, en què hauran de figurar els treballs de catalogació museística fets amb anterioritat, i tots aquells que haja realitzat prèviament i tinguen relació amb l'objectiu d'aquestes beques.
  
e) Acreditació documental dels coneixements, activitats, treballs i altres mèrits declarats en el currículum.
  
f) Les publicacions indicades en el currículum s'acreditaran a través d'exemplars o fotocòpies d'aquestes.
  
g) Acreditació documental de treballs o ponències a congressos, simpòsiums, jornades, seminaris etc., i de coneixements d'idiomes (francès i anglès) i d'informàtica (nivell d'usuari).
  
3) Si la sol·licitud no inclou totes les dades exigides o hi falta documentació acreditativa, es requerirà l'interessat perquè en el termini de deu dies corregisca la falta o aporte els documents preceptius, amb la indicació que si no ho fa, es considerarà que ha desistit de la petició, i aquesta s'arxivarà sense més tràmit.
  
Cinquena. Mèrits avaluables en el concurs
  
Els mèrits, que hauran d'estar acreditats documentalment, seran avaluats per la Comissió Qualificadora d'acord amb el següent barem:
  
1) Expedient acadèmic: fins 3 punts.
  
2) Altres títols: (grau de doctor, altres titulacions universitàries): fins 1 punt.
  
3) Experiència en treballs museològics i museogràfics (exposicions, informes tècnics i catalogacions de fons artístics) o beques obtingudes per a dur-los a terme: fins 2 punts.
  
4) Publicacions relacionades amb la Història de l'Art: fins 1,5 punts.
  
5) Aportació de treballs o ponències a congressos, simpòsiums, jornades, seminaris, etc.: fins 1 punt.
  
6) Coneixements d'idiomes (francès i anglès): fins 1 punt.
  
7) Coneixements d'informàtica (nivell d'usuari): fins 0,5 punts.
  
Sisena. Comissió Qualificadora
  
Per a la valoració dels mèrits dels sol·licitants es constituirà una Comissió Qualificadora integrada per:
  
- La directora general de Promoció Cultural, Museus i Belles Arts, com a presidenta.
  
- El cap de l'Àrea de Museus.
  
- El director del Museu de Belles Arts de València.
  
- El director del Museu de Belles Arts de Castelló.
  
- El cap del Servei d'Investigació i Promoció.
  
- Un/a tècnic/a designat per la directora general de Promoció Cultural, Museus i Belles Arts, que actuarà com a secretari/ària, amb veu i sense vot.
  
La Comissió Qualificadora podrà realitzar, a través dels seus membres o de l'assessorament d'altres tècnics, totes les comprovacions necessàries per a qualificar millor els mèrits adduïts. La Comissió podrà valer-se dels assessors tècnics que necessite.
  
Setena. Resolució
  
Finalitzada la valoració dels mèrits dels aspirants, la Comissió Qualificadora elevarà les actes del concurs amb la proposta d'adjudicació a la directora general de Promoció Cultural, Museus i Belles Arts, perquè aquesta resolga l'adjudicació de les beques.
  
Si en el termini de tres mesos comptats des del dia que acaba el termini de presentació de sol·licituds no es dicta la resolució corresponent a aquesta convocatòria, es considerarà que el concurs ha quedat desert, i que totes les peticions presentades han sigut desestimades.
  
Vuitena. Incompatibilitat de la beca
  
La beca serà incompatible amb la realització de treballs o estudis que dificulten el compliment de la finalitat proposta i/o amb l'accés simultani a altres beques o ajudes semblants.
  
Novena. Obligacions del becari
  
Tindrà la consideració de beneficiari de la beca la persona física destinatària dels fons públics que comporte l'atorgament i que haurà de realitzar l'activitat inherent a la concessió.
  
Són obligacions del becari o beneficiari de la beca:
  
a) Ampliar i perfeccionar els seus coneixements en la matèria, mitjançant la col·laboració amb el personal tècnic del Museu de Belles Arts de València en els treballs específics que la direcció del centre li encomane; per aquest motiu haurà de romandre als locals del centre i realitzar l'horari que establisca la Direcció General de Promoció Cultural, Museus i Belles Arts.
  
b) Sotmetre's a les actuacions de control financer que corresponen a la Intervenció General, en relació amb la beca concedida.
  
c) Comunicar a l'entitat concedent la realització de treballs o estudis que dificulten el compliment de la finalitat proposada i/o l'obtenció d'altres beques, subvencions o ajudes per a la mateixa finalitat, procedents de qualssevol administracions o ens públics.
  
d) Presentar en el termini màxim de deu dies, comptats des de l'endemà de la notificació de la concessió, una acreditació que es troba al corrent de les seues obligacions tributàries i davant la Seguretat Social, relativa als dotze mesos anteriors a la data de sol·licitud de la beca, d'acord amb el que estableix l'Ordre de 30 de maig de 1996 de la Conselleria d'Economia i Hisenda (DOGV núm. 2.775, de 21-06-96).
  
Deu. Resultats científics
  
Els resultats científics derivats dels treballs que el becari realitze quedaran en propietat de la Conselleria de Cultura, Educació i Ciència, i no podran ser utilitzats pel becari sense l'autorització corresponent.
  
Onze. Duració de les beques
  
La duració de les beques objecte d'aquesta convocatòria serà des del moment de la concessió fins el 31 de desembre de 1998.
  
Dotze. Naturalesa de les beques
  
Aquestes beques són d'estudi i investigació de fons museològics, i suposen el desplegament dels treballs necessaris per a concloure la catalogació dels fons del Museu de Belles Arts de València, amb els seus tècnics especialistes.
  
El fet d'haver accedit a una beca no estableix cap tipus de relació laboral amb la Conselleria de Cultura, Educació i Ciència, ni amb el Museu de Belles Arts de València, ni suposa cap compromís per a la incorporació posterior del becari a la plantilla d'aquest centre.
  
Tretze. Contravencions i disposicions subsegüents
  
La Direcció General de Promoció Cultural, Museus i Belles Arts podrà deixar sense efecte, a proposta de la Comissió Qualificadora, qualsevol de les beques concedides, després de l'audiència prèvia amb l'interessat, quan el beneficiari incórrega en alguna de les següents causes:
  
a) No realitzar l'activitat que motiva la concessió.
  
b) Deixar de complir els requisits exigits.
  
c) Incomplir, sense causa que ho justifique, les condiciones establides en aquesta convocatòria.
  
Tota alteració de les condiciones tingudes en compte per a la concessió de les beques i, en tot cas, l'obtenció concurrent de beques, subvencions o ajudes atorgades per altres administracions o ens públics o privats, podran donar lloc a la modificació de la resolució de concessió.
  
Serà procedent el reintegrament de les quantitats percebudes i l'exigència de l'interès de demora des del moment del pagament de la beca en els casos següents:
  
a) Obtenció de la beca sense posseir les condiciones requerides.
  
b) Incompliment de la finalitat per a la qual ha sigut concedida la beca.
  
c) Incompliment de les condiciones imposades al beneficiari amb motiu de la concessió de la beca.
  
Annex II
  
Sol·licitud de participació en el concurs públic per a la concessió de sis beques d'investigació, amb la finalitat de concloure la catalogació dels fons del Museu de Belles Arts de València, convocada per l'Ordre de la Conselleria de Cultura, Educació i Ciència de, publicada en el DOGV núm....... de.......
  
1. Dades del sol·licitant
  
Nom i cognoms
  
Adreça
  
Localitat Codi Postal Telèfon
  
NIF
  
2. Requisits que compleix el sol·licitant i acredita documentalment
  
- Posseir la nacionalitat espanyola.
  
- Residir en l'àmbit de la Comunitat Valenciana.
  
- Llicenciatura en Geografia i Història, especialitat d'Història de l'Art, per la Universitat de .....
  
- Posseir experiència en treballs de catalogació, inventari i documentació dels fons d'un museu.
  
- No haver obtingut amb anterioritat beques d'aquest tipus en algun museu.
  
3. Acceptació de les bases de la convocatòria
  
El sol·licitant coneix les bases d'aquesta convocatòria de concurs públic per a la concessió de sis beques d'investigació, amb la finalitat de concloure la catalogació dels fons del Museu de Belles Arts de València, i accepta totes les condicions que s'hi estableixen.
  
4. Mèrits avaluables que concorren en el sol·licitant, dels quals adjunta justificació adequada
  
- Currículum del sol·licitant, en què hauran de figurar els treballs de catalogació museística fets amb anterioritat, i tots aquells que haja realitzat prèviament i tinguen relació amb l'objectiu d'aquestes beques.
  
- Expedient acadèmic.
  
- Altres títols (grau de doctor, altres títols universitaris).
  
- Experiència en treballs museològics i museogràfics (exposicions, informes tècnics i catalogacions de fons artístics).
  
- Beques obtingudes per a la realització d'aquest treballs.
  
- Publicacions relacionades amb la Història de l'Art.
  
- Aportació de treballs o ponències a congressos, simpòsiums, jornades, seminaris, etc.
  
- Coneixements d'idiomes (francès i anglès).
  
- Coneixements d'informàtica (nivell d'usuari).
  
5. Petició
  
Sol·licita ser admès al concurs públic per a la concessió de sis beques d'investigació, amb la finalitat de concloure la catalogació dels fons del Museu de Belles Arts de València.
  
..., a ...d ... de 1998
  
(signatura)
  
CONSELLERIA DE CULTURA, EDUCACIÓ I CIÈNCIA
  
DE LA GENERALITAT VALENCIANA